text: Stor brand i halmlade - igen
  17 oktober 2018 kl. 15.36
  En voldsom brand i en halmlade på Lauenborgvej mellem Jels og Øster Lindet krævede onsdag ekstra mandskab, så branden ikke spredte sig til kostalden.
  En brand i en halmlade på en gård på Lauenborgvej i Rødding spredte sig lynhurtigt. Brandværn fra både Jels, Rødding, Skodborg rykkede ud til branden, og de fik ekstra hjælp fra Beredskabscenter Sydjylland.
  - Sådan en brand er en halvstor opgave, fortæller Claus Olsen, der er indsatsleder ved TrekantBrand. - Vi har haft ild i noget halm, som er meget svært at slukke. Vi kører halmen ud på marken, og så slukker vi det derude.
  Køerne i den nærliggende stald har det fint, og er ikke kommet til skade ved branden, da brandfolkene som det første gik i gang med at forhindre branden skulle sprede sig.
  - Det lykkedes heldigvis, så dyrene kunne blive i stalden, hvor en dyrlæge allerede har set til dem, og de har det godt, siger Claus Olsen.
  Det er anden gang i år, der er brand på gården på Lauenborgvej. Den 4. juni opstod der brand i selvsamme lade, fortæller gårdens ejer til TV SYD. Taget på halmladen var kun en måned gammel, da der i dag igen opstod brand i laden.
  Brandfolkene forventer at slukningsarbejdet med de mange halmballer på marken fortsætter til først på aftenen onsdag.
  